Hendecasyllaborum seu Baiarum libri duo/1.23
Cum mollis digitos acumque miror,
Miror artifices manus opusque,
Inter fasciolas papillulamque 
Obliquis oculis repente vidi:
Quid vidi, video, an videre credo?
Sed certe video, en videtis ipsi
Pulcro e pectore, gemmeis papillis
Lucillae radium refulxe solis.
Nox est conscia, quae repente luxit,
Quaeque expalluit illico lucerna,
Ad quam tum digitos movebat ipsa.
Quod ni fasciolae papillulisque
Admosset teneram manum repente,
Fulxisset roseus dies repente,
Fulxissent mediam diem tenebrae.
Fert Lucilla diem sinu corusco, et
Splendet pectore candicante solem.